정조 7년 · 목
予曰。藥房提調先爲出去。與醫官李廷輯相議。元子宮所進茶飮。監製以入。予曰。孝烈抄啓文書之未及入來者。皆令搜入。假注書沈晋賢。持禮曹文案以入。予曰。何其少也。尙淳曰。聞金魯鎭爲禮判時。已爲抄啓。所餘不多云耳。予曰。金魯鎭筵稟擧條持入。晋賢持入禮曹謄錄中所載擧條。予命讀。孝烈原單。在學讀奏大興孝女李道永母權氏事。予曰。前已給復。更爲旌閭。又讀奏楊州烈女尹東尙妻趙氏事。予曰。婦之於夫。一生依仰。夫死之後。豈有求生之心。大抵見拔於抄啓者。皆是此類。能辦一死。雖可褒也。取舍爲難。何以處之。福源曰。從夫捨死。人情同然。此等事。宜無虛實相蒙之慮。雖施褒典。庸何傷乎。予曰。然則旌之可乎。熤曰。古則捨生者皆旌。今雖旌褒。亦非猥濫。予曰。然則給復可也。又讀奏開城烈女金禹彬妻白氏事。予曰。與俄者趙氏無異。給復可也。又讀奏大興孝子金致和事。予曰。旌閭與贈職孰勝。尙淳曰。人皆以旌閭爲重矣。予曰。旌閭可也。又讀奏靈光孝子金烠事。予曰。終身廬墓。果難事也。贈職宜矣。又讀奏長淵孝子金夢祥及其妹金氏事。予曰。斷指者固多矣。至於八歲兒。能辦此事。則天性之卓異可見矣。熤曰。臣按道時。果爲抄啓矣。予曰。其男妹竝爲給復可也。又讀奏平山孝子李厚植事。予曰。事親盡孝。事君盡忠。卽人之職分內事。至於神主。則異於生親。厚植之冒焰入室。救出神主。因以致死者。極可傷惻。旌閭可也。又讀奏河東孝子鄭昌時事。予曰。斷指固多其類。居盧亦非異事。道啓不明白。更令參考實蹟以聞好矣。又讀奏海南孝子羅廷孝事。予曰。初何見拔。熤曰。割股與斷指有異。有傷天理。故 先朝曾有禁令矣。予曰。然則只給復可矣。又讀奏京居孝子宋奎輝事。熤日。奎輝以禮曹書吏。退後守墓。人皆稱之矣。予曰。在京者亦有給復之例乎。福源曰然矣。予曰。給復可也。又讀奏京居孝子林春馥事。予曰。此則依羅廷孝例。給復可也。又讀奏襄陽烈女崔宇一妻李氏事。予曰。飮藥自盡者。初抄旣給復。勢難異同矣。尙淳曰。以復戶施之。似好矣。予曰。依此爲之。又讀奏珍島烈女金應權妻李氏事。予曰。此亦可尙。給復可也。又讀奏全州烈女李松培妻蔡召史事。予曰。此亦給復可也。又讀奏京居孝子金漢瑞事。予曰。三年居墓。過於常人矣。尙淳曰。固多其類矣。予曰。見漏於褒典。則亦足稱冤也。熤曰。褒典雖重。當之者豈求其有無乎。予曰。令該曹食物題給可也。又讀奏京居孝子朴尙弼事。予曰。原單名帖有士夫。此與庶民有異。而但其實蹟。皆是例談。與金漢瑞同施食物之賞宜矣。又讀奏孝子故同知李河述事。予曰。何爲見拔於抄啓時乎。尙淳曰。旣登宰列。有赫赫之嫌。故置之矣。予曰。予亦聞之。常爲縉紳間所稱道矣。今欲褒賞。則贈職似不如旌閭。禮堂之意如何。義養曰。似合旌閭。而贈職亦何妨乎。予曰。贈職可也。又讀奏孝子故大司諫尹學東事。予曰。誰知其實蹟。熤曰。臣亦未知其詳。而人皆稱道矣。予曰。比李河述如何。熤曰俱有至行。不可以外面之蹟。較其優芴也。尙淳曰。似不可與河述異同矣。予曰。然則依是爲之。又讀奏京居孝子李始集事。予曰。此則置之。又讀奏京居孝子南宮墀事。予曰。原單所謂母思雉矣。雉忽自至云者。雖或眞有是事。附之不經可也。福源曰。 聖敎誠然。當初呈文。不當書之。予曰。此則置之。又讀奏京居孝婦洪柏妻韓氏韓。予曰。觀此呈文。夫妻俱有孝行矣。洪柏誰也。義養曰。似是洪檢之族矣。予曰。蓋是有孝行者。然戊戌旣給復。今則勿施可也。又讀奏京居孝婦李邦柱妻朴氏事。予曰。此則比士夫有異。尤可褒賞。食物題給可也。又讀奏孝子安豐君★(火+永)事。予曰。此宗臣之有孝行。予亦稔知。贈職旌閭間。何者爲當。尙淳曰。宗班中最善兄弟中最良矣。予曰注書出去。使人泩問其家。曾前贈諡與否加資崇卑。詳知以來。晉賢奏曰。安豐加資則崇憲。初無贈諡之典云矣。予曰。贈職可也。又讀奏砥平孝子尹澤賢事。予曰誰也。熤曰尹。冕東之父也。予曰。果有孝行云耶。此等實蹟。固多其類。姑置可也。又讀奏砥平孝子梁梣事。予曰。何如人也。福源曰。一鄕之善人。亦有孝友云矣。予曰。旣無特異於人者。姑置之。又讀奏衿川孝子宋秀誨事。予曰。此亦置之。又讀奏楊州孝子李復運事。予曰。何如人也。思晚曰。李壽鳳之族下行也。有實行。人皆知之矣。義養曰。孝行則果有之。而無特異之蹟。故初啓見拔矣。予曰。給復可乎。福源曰。似不必持難矣。予曰。給復可也。又讀奏開城孝子印國寶事。予曰。行素廢擧。何須論也。此則置之。又讀奏海州孝子李仁壽事。予曰。此則別無可褒之蹟。更令道伯。參考實蹟以聞。又讀奏白川孝子安㰒事。此亦令道伯更啓。又讀奏谷山孝子韓道濟事。予曰。祝天願代母病得甦之說。事涉不經。更令道臣。求其實蹟以聞。又讀奏谷山孝女金致煌女金氏事。予曰。此亦使道臣。參考實蹟以聞。又讀奏江陵孝子李東奎事。予曰。此人何爲見拔。十七年不脫襄絰。可謂卓異矣。尙淳曰。江陵旣多抄啓者。故此則姑置之矣。予曰。遐土愚氓。有意復雪。十七年如一者。誠可尙也。熤曰。十七年襄絰。雖斷以大義。亦無過矣。予曰。此則旌閭可也。又讀奏全州孝子鄭禹洪事。予曰。旣已旌閭。又請給復。狀辭不分明。更令道伯。明白狀聞後稟處。又讀奏潭陽孝子李東稷事。予曰。三月行素。雖是不易之事。姑爲置之。又讀奏潭陽孝子南夢龜事。予曰。此則置之。又讀奏金堤孝子羅昌大事。予曰。此亦置之。又讀奏古阜孝子權昌道事。予曰置之。又讀奏金溝孝子宋廷耆事。予曰。此亦置之。又讀奏順天孝子朴夢碩子謀通事。予曰。八歲兒斷指。可謂天性。不可無褒。給復可也。又讀奏金溝孝子曺秀才事。予曰。此則置之。又讀奏務安孝子林尙夏事。予曰。此無道伯狀啓。未知何故。注書出去。問于該曹以來。晋賢奏曰。向者此狀。直納于本曹。故以越訢訴不入於抄啓中矣。予曰。旣有 先朝錄用承傳。不必更論。且豈有越訴之例乎。置之可也。又讀奏南原孝子李成渭事。予曰。此固特異之蹟也。熤曰。三綱行實。有楊香事。此亦當褒。蓋是不常有之事也。予曰。給復可也。又讀奏京居烈女沈能禕妻李氏事。予曰。終制自盡。可謂彼此不及矣。然亦不可拔。給復可也。又讀奏京居烈女兪擇中妻沈氏事。予曰。情旣慘矣。蹟又卓爾。自剌自縊。畢竟不食而就盡。其節義可謂無比。而禮曹之見拔何也。尙淳曰。此亦京居士夫。門閥表著。故姑置之。予曰。予意則旌亦非過也。熤曰然矣。予曰。特令旌閭可也。又讀奏京居烈女金升魯妻趙氏事。予曰。此是從容訧就死。比遇喪卽死。尤有難焉。而旣多其類。給復可也。又讀奏京居烈女劉益燁妻玄氏事。予曰。夫病而知其不救。先其夫自死。非穩當底道理也。雖謂之枉死可也。不可輕施賞典。使之更考前例以稟可也。又讀奏遂安烈女李實妻李氏事。予曰。此事何以處耶。福源曰。捨生則同。不可取舍也。予曰。給復可也。又讀奏羅州烈女曺彥浩妻金氏事。予曰。此乃卿等向日所言之事耶。必待子年十五後自盡者。亦有義理。且彥浩亦是忠臣。果有子孫云耶。熤曰。未知其子孫爲誰。而數百年後。今始上徹者。可謂幸也。予曰。特爲旌閭。彥浩亦當旌閭。而曾已贈職與否。問于本道以聞。又讀奏全州烈女朴泰恒妻李氏事。予曰。此則給復可也。又讀奏古阜烈女宋揆垕妻曺氏事。予曰。此亦給復可也。又讀奏昌平烈女高時鼎妻柳氏事。予曰。此則令本道食物題給。又讀奏高山烈女趙東礪妻崔氏事。予曰。給復可也。又讀奏全州烈女崔應赫妻宋氏事。予曰。此亦給復可也。又讀奏南平烈女鄭明一妻尹氏事。予曰。此亦卓異矣。福源曰。其處事勝於丈夫矣。予曰。此非一朝一夕之故。 列聖朝培養之化。至今未已。鄕曲之人。亦能如此。此等處政合扶植。何故見拔於初啓耶。尙淳曰。湖南最多抄啓。故。果拔之矣。予曰。特許旌閭可也。又讀奏益山忠臣蘇行震事。予曰。其忠烈。與李寶無異。而獨無褒典。果於矜憫矣。依李寶例。贈職旌閭宜矣。又讀奏雲峰忠臣吳尙福事。予曰。可謂忠孝兩全。特令贈職可也。又讀奏康津忠臣趙彭年事。予曰。何爲見漏於本曹抄啓乎。尙淳曰。彭年以扈從功臣。已爲贈職。不可疊施故耳。福源曰。彭年之後孫奎運。每以血書呈訴於備局。而欲以忠孝各受褒典云矣。予曰。更令該曹。參閱可考文蹟後。就議大臣。指一稟處也。予曰。禮曹抄啓中。羅州文順太妻任召史。該曹則雖請復戶。考其事蹟。節行卓異。特爲旌閭似好矣。念祖曰。故持平李鳳祥妻鄭氏節行卓然。定合褒美。見漏於己亥抄啓。今不得擧論。實爲欠典矣。予曰。伊時別單持入。予曰。灣尹何不肅謝乎。熤曰。聞其情勢。有難接待彼人。故不得出肅云矣。予曰。卿等不深惠量。遽擬首薦。予則雖知其不可往也。而非但當之者自有主意。自上亦不必預度而處之。故姑待之矣。熤曰。必無冒赴之理。不待下敎。方欲仰奏矣。獻慶持館學儒生食堂到記入奏。予曰。儒生爲幾人。獻慶曰。二百四十二人。予曰。有未及者否。獻慶曰。良久等待。待其齊到後收來矣。予曰。昨日廣州罪人結案入來。而衿川罪人結案。尙不來到。注書出往。招畿營吏問奏。尙淳曰。觀象監印曆之數。何以爲之乎。予曰。已今置之。以草記稟處。